དཔལ་དུས་ཀྱི་འཁོར་ལོའི་གྲྭ་ཚང་ནས་ཡི་དམ་རྡོ་རྗེ་འཇིགས་བྱེད་ལྷ་བཅུ་གསུམ་མའི་སྒོ་ནས་མགོན་ཆོས་ལྔའི་བསྐང་གསོལ་རྒྱས་པ་དང་སྦྲགས་པའི་བཅོམ་ལྡན་འདས་མ་གདུགས་དཀར་བོ་ཅན་གྱི་ཟློག་ཆེན་རྒྱས་པ་འཕེན།སྨན་པ་གྲྭ་ཚང་ནས་ཡི་དམ་རྡོ་རྗེ་འཇིགས་བྱེད་བཅུ་གསུམ་མ་ལ་བརྟེན་པའི་མྱུར་མཛད་ཡེ་ཤེས་ཀྱི་མགོན་པོ་ཕྱག་དྲུག་པའི་གཏོར་ཆེན་རྒྱས་པ་གཏོང་།ཞབས་བརྟན་གྲྭ་ཚང་ནས་བཅོམ་ལྡན་འདས་པདྨ་དབང་ཆེན་ཡང་གསང་ཁྲོས་པའི་ལྷ་ཚོགས་ལ་བརྟེན་པའི་ཟློག་ཆེན་དང་།ཚོགས་ཟློགཆོས་སྐྱོང་དྲེག་པ་ལྕམ་སྲིང་གི་གཏོར་ཟློག་སོགས་དང་འབྲེལ་མནན་སྲེག་འཕངས་གསུམ་ཆ་ལག་དང་བཅས་པ་ཡོངས་སུ་རྫོགས་པ་བྱེད།རྨ་གཉན་ཧེད་པོ་ཁྱུང་མགོན་ཡར་སེང་བྱ་རོག་གདོང་གི་གསོལ་མཆོད་ཁང་ནས་ཁ་འབར་མའི་མདོས་ཆེན་འཕེན།འདི་དག་གི་སྐབས་སུ་ཚོགས་ཆེན་ཐོས་བསམ་གླིང་བ་ནས་གཏོར་ཆེན་སོ་སོའི་རྒྱབ་ཆོས་སུ་ཤེས་རབ་སྙིང་བོའི་མདོ་འབུམ་ཐེར་སྒྲོགས་འདོན་བྱེད།གཏོར་ཆེན་གྱི་འཚོགས་ཡུན་ཉིན་བདུན་སོགས་སྦྱིན་བདག་སོ་སོའི་ཉིན་སྐྱོང་གི་གྲངས་ལྟར་ལ།ཉིན་རེའི་འཚོགས་ཡུན་ནི།སྔ་མོའི་ཆུ་ཚོད་བཞི་ཡས་མས་ནས་དགུང་མོའི་ཆུ་ཚོད་བདུན་ཡས་མས་ཀྱི་བར་རྒྱུན་ཆགས་སུ་འཚོགས་པ་རེད།ཚེས་ཉེར་དགུ་ཉིན་བླ་མ་དང་སློབ་དཔོན་གྱིས་གཏོར་ལམ་སོགས་ལ་གསལ་བོར་བལྟ་ཞིང་ཞབས་བརྟན་གྲྭ་ཚང་གིས་ལམ་སེལ་གྱི་རིམ་པ་སྔོན་ཏུ་གཏོང་།ཁྱད་པར་སྒྲ་གཅན་འཁོར་ལོའི་སྟེང་ནས་གཏོར་མ་འཕེན་པའི་ཕྱོགས་དང་དུས་ཚོད་གཏན་འཁེལ་བ་ལྟར་བླ་མ་རྒྱུད་པ་བས་ལིང་ག་བཞུ་ཞིང་ཚོགས་སོ་སོ་གཏོར་རྒྱག་ལ་ལྷན་དུ་ཕེབས་ནས་གཏོར་མ་བརྡེག་པ་དང་དེ་རྗེས་བསྲུང་བའི་འཁོར་ལོའི་གུར་ཁང་སྒོམ་ཞིང་མངའ་གསོལ་སོགས་ཀྱིས་མཐའ་བརྒྱན་པར་བྱེད།ཚེས་ཉེར་དགུའི་དགུང་མོ་ཡི་དམ་ཁང་ནས་བག་ཙེ་གཏོར་རྒྱག་བྱེད།ཚེས་སུམ་ཅུ་ཉིན་རྒྱུད་པ་གྲྭ་ཚང་དང་ཞབས་བརྟན་གྲྭ་ཚང་གིས་དྲག་པོའི་སྦྱིན་སྲེག་བྱེད་པ་རེད།དེ་ལྟར་ན་གྲྭ་ཚང་ཆེན་པོ་མང་བོ་ལྷན་རྒྱས་ཀྱིས་དུས་གཅིག་ཏུ་ཞབས་བརྟན་སྐུ་རིམ་སྟོབས་ལྡན་འདི་འདྲ་སྒྲུབ་པ་དེང་དུས་ཧ་ཅང་ཉུང་བའི་ཚོད་དུ་འདུགདེས་ན་རྨ་ཉིན་སྲིབ་ཀྱི་དད་ལྡན་ཡོངས་ཀྱིས་རང་གི་མེ་ཏོག་ཕོག་པའི་ལྷ་སྐལ་དུ་གྱུར་བའི་ཆོས་སྡེ་ཆེན་པོ་འདི་ཉིད་ཀྱིས་ཁྱེད་རང་སོ་སོའི་ཚེ་འདི་ཕྱི་ཀུན་ཏུ་དགེ་བའི་ཆོས་ཟབ་མོ་འདི་འདྲ་བསྒྲུབས་དང་སྒྲུབ་པ་ལ་བཀའ་དྲིན་བསམ་ཤེས་དང་ཡིད་ཆེས་དད་མོས་ཀྱིས་རང་རང་གི་ཆ་རྐྱེན་དང་བསྟུན་པའི་འབྲེལ་ཆེ་ཆུང་འཇོག་པ་དང་།གཏོར་ཆེན་སྐབས་ཕྱག་སྐོར་དང་གཏོར་རྒྱག་སྐབས་གཏོར་འོག་ལ་འཛུད་པ་སོགས་བྱས་ན།རྐྱེན་ངན་བར་ཆད་སྣ་ཚོགས་ཕྱིར་ཟློག་པ་ལ་ཐེ་ཚོམ་མེད་དོ།།